“หุ้นเอเชีย” เปิดลบ! ตามดาวโจนส์ทรุด 1,000 จุด กังวลเฟดขึ้นดบ.แรง 0.75%
“หุ้นเอเชีย” เปิดลบ! ตามดาวโจนส์ทรุด 1,000 จุด นลท.กังวลเฟดขึ้นดอกเบี้ย 0.50% ในการประชุมเมื่อวาน อาจไม่มากพอที่จะสกัดเงินเฟ้อ หวั่นขึ้นดอกเบี้ยรุนแรงถึง 0.75% ในการประชุมเดือนหน้า
“หุ้นเอเชีย” เปิดลบ! ตามดาวโจนส์ทรุด 1,000 จุด นลท.กังวลเฟดขึ้นดอกเบี้ย 0.50% ในการประชุมเมื่อวาน อาจไม่มากพอที่จะสกัดเงินเฟ้อ หวั่นขึ้นดอกเบี้ยรุนแรงถึง 0.75% ในการประชุมเดือนหน้า
6 พ.ค. 2565

ผู้สื่อข่าวรายงานว่า ตลาดหุ้นเอเชียเปิดแดนลบตามทิศทางดัชนีดาวโจนส์ตลาดหุ้นนิวยอร์กที่ปิดทรุดตัวลงกว่า 1,000 จุดในวันพฤหัสบดี (5 พ.ค.) หลังถูกกดดันจากกระแสคาดการณ์ที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ย 0.75% ในการประชุมเดือนหน้า แม้นายเจอโรม พาวเวล ประธานเฟดส่งสัญญาณว่า เฟดยังไม่ได้พิจารณาเรื่องการปรับขึ้นดอกเบี้ยรุนแรงขนาดนั้นก็ตาม
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,784.29 จุด ลดลง 34.24 จุด หรือ -0.13%, ดัชนี HSI ตลาดหุ้นฮ่องกงเปิดวันนี้ที่ 20,287.06 จุด ลดลง 506.34 จุด หรือ -2.44% และดัชนี SSE Composite ตลาดหุ้นจีนเปิดวันนี้ที่ 3,011.32 จุด ร่วงลง 56.44 จุด หรือ -1.84%
สำหรับบรรยากาศการซื้อขายในภูมิภาคถูกกดันหลังจากที่ตลาดหุ้นนิวยอร์กดิ่งลงอย่างหนัก โดยดัชนีดาวโจนส์ และ Nasdaq ต่างก็ร่วงลงในวันเดียวที่รุนแรงที่สุดนับตั้งแต่ปี 2563 ขณะที่ดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาดหุ้นสหรัฐ พุ่งขึ้นแตะระดับ 31.20 จุด เนื่องจากนักลงทุนกังวลว่า การที่เฟดปรับขึ้นดอกเบี้ย 0.50% ในการประชุมเมื่อวันพุธที่ผ่านมา (4 พ.ค.) อาจไม่มากพอที่จะสกัดเงินเฟ้อ และมีแนวโน้มที่เฟดจะปรับขึ้นดอกเบี้ยรุนแรงถึง 0.75% ในการประชุมเดือนหน้า
ทั้งนี้ FedWatch Tool ของ CME Group บ่งชี้ว่า ขณะนี้นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. เพิ่มขึ้นจากระดับ 19% เมื่อเดือนที่แล้ว นอกจากนี้ นักลงทุนยังคาดการณ์ว่าเฟดจะปรับขึ้นอัตราดอกเบี้ยรวมมากกว่า 2.00% ในปีนี้ ซึ่งจะทำให้อัตราดอกเบี้ยระยะสั้นแตะระดับ 2.85% ในช่วงสิ้นปีนี้
ด้านคิม รูเพิร์ท กรรมการผู้จัดการของบริษัทแอคชั่น อิโคโนมิกส์ แสดงความเห็นว่า แม้นายพาวเวลยืนยันว่าเฟดยังไม่ได้พิจารณาขึ้นดอกเบี้ย 0.75% แต่คาดว่าคณะกรรมการกำหนดนโยบายการเงินของเฟด (FOMC) จะยังคงปรับขึ้นอัตราดอกเบี้ยต่อไปเพื่อสกัดเงินเฟ้อ นอกจากนี้ การที่เศรษฐกิจสหรัฐยังคงขยายตัวได้ดีในปีนี้ ก็จะยิ่งเปิดทางให้เฟดมีโอกาสปรับขึ้นอัตราดอกเบี้ยต่อไปอีก
สำหรับข้อมูลเศรษฐกิจสำคัญที่เปิดเผยเมื่อคืนนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้น 19,000 ราย สู่ระดับ 200,000 รายในสัปดาห์ที่แล้ว ซึ่งเป็นระดับสูงสุดนับตั้งแต่เดือนก.พ. และเป็นตัวเลขการเพิ่มขึ้นรายสัปดาห์มากที่สุดนับตั้งแต่เดือนก.ค. 2564
นอกจากนี้นักลงทุนยังจับตากระทรวงแรงงานสหรัฐเปิดเผยตัวเลขจ้างงานนอกภาคเกษตรประจำเดือนเม.ย.ในวันนี้ ขณะที่นักวิเคราะห์คาดการณ์ว่า ตัวเลขจ้างงานเดือนเม.ย.จะเพิ่มขึ้น 390,000 ตำแหน่ง และอัตราการว่างงานจะลดลงสู่ระดับ 3.5%